Bronisław Geremek

Bronisław Geremek (6. maaliskuuta 1932 – 13. heinäkuuta 2008) oli puolalainen liberaali poliitikko, joka loi myös huomattavan uran akateemisessa maailmassa historioitsijana. 

 Elämäkerta 

Varsovassa syntynyt Geremek pelastui lapsena natsien sinne perustamasta ghetosta, mutta hänen rabbi-isänsä kuoli Auschwitzissa. Geremek valmistui Varsovan yliopistosta vuonna 1954 ja väitteli tohtoriksi 1960. Hän erosi kommunistisesta puolueesta 1968 protestiksi Tšekkoslovakian miehitykselle ja oli 1980-luvulla oppositioliike Solidaarisuuden johtajia.

Geremek oli mukana neuvottelemassa Puolan siirtymisestä kommunistivallasta demokratiaan 1989. Hän oli Puolan parlamentin alahuoneen Sejmin jäsen 1989-2001. Geremek toimi Puolan ulkoministerinä vuosina 1997–2000 ja Unia Wolności -puolueen puheenjohtajana 2000–2001. Hänet valittiin Euroopan parlamenttiin vuonna 2004.

Geremekistä tuli apulaisprofessori 1989 ja professori 1993; hänelle myönnettiin lisäksi kymmeniä kunniatohtorinarvoja. Työstään demokraattisen Puolan ja Euroopan yhdentymisen hyväksi Geremek sai lukuisia tunnustuksia, kuten Bundesverdienstkreuzin, Aachenin Karlspreisin (1998) ja puolalaisen Valkoisen kotkan ritarikunnan ritariuden (2002). Hän on ollut Academia Europæan jäsen vuodesta 1990.https://www.ae-info.org/ae/Member/Geremek_Bronislaw

Geremek kuoli auto-onnettomuudessa 13. heinäkuuta 2008.

 Lähteet 

Luokka:Puolalaiset europarlamentaarikot
Luokka:Puolalaiset historioitsijat
Luokka:Puolan ulkoministerit
Luokka:Holokaustista selviytyneet
Luokka:Liikenneonnettomuudessa kuolleet
Luokka:Academia Europæan jäsenet
Luokka:Vuonna 1932 syntyneet
Luokka:Vuonna 2008 kuolleet